### Resumé

I bekendtgørelse om vederlag m.v. til medlemmer af kommunale selvstyrehavnes bestyrelser fastsættes rammerne, baseret på havnens størrelse/omsætning, for vederlæggelsen af formand og øvrige bestyrelsesmedlemmer. Havnebestyrelsen skal inden for rammerne af nævnte lovgivning indstille sine forslag til vederlag for Byrådet.

### Sagsfremstilling

Ifølge vederlagsbekendtgørelsen, som ovenfor nævnt, kan vederlaget til bestyrelsens formand for havne, hvis årlige godsomsætning overstiger 0,1 mio. ton, udgøre indtil 25 % af borgmesterens vederlag.

Der udbetales som udgangspunkt diæter og erstatning for dokumenteret tabt arbejdsfortjeneste til bestyrelsens øvrige medlemmer. Hvis godsomsætningen overstiger 0,5 mio. ton, kan vederlaget til bestyrelsens medlemmer maksimalt udgøre indtil 35.000 kr. årligt.

Vederlaget fastsættes på grundlag det forgangne kalenderårs omsætningstal.

Den 8. marts 2023 besluttede Byrådet at fastsætte vederlaget i 2023 til 112.507,80 kr. årligt (svarende til vederlaget i december måned 2022 omregnet til årsbasis) og 25.996,32 kr. årligt (svarende til vederlaget i december måned 2022 omregnet til årsbasis) til bestyrelsens øvrige medlemmer.

Byrådet besluttede samtidig, at vederlaget skulle reguleres med samme reguleringsprocent, som udmeldes af Finansministeren i medfør af § 19 i vederlagsbekendtgørelsen, og at der den 1. maj 2023 skulle ydes en feriegodtgørelse til formanden på 1½ % af det for 2022 samlede vederlag på 110.289,00 kr.

[adresse] for Vejle Erhvervshavn udgjorde i 2023 i alt 668.347 tons.

Bestyrelsen i [adresse] har i sit møde den 1. februar 2024 anbefalet, at vederlaget til bestyrelsen fastsættes efter de samme principper, som Byrådet vedtog i 2020, således:

* at vederlaget til formanden fra 1. januar 2024 fastsættes til 115.909,32 kr. årligt (svarende til vederlaget i december måned 2023 omregnet til årsbasis),
* at vederlaget til hver af de øvrige medlemmer af bestyrelsen fra 1. januar 2024 fastsættes til 26.782,32 kr. årligt (svarende til vederlaget i december måned 2023 omregnet til årsbasis),
* at vederlaget i 2024 reguleres pr. 1. april 2024 med samme reguleringsprocent, som udmeldes af Finansministeren i medfør af § 19 i vederlagsbekendtgørelsen for varetagelse af kommunale hverv,
* at ved reguleringen anses vederlag på 112.507,80 kr. til formanden og på 25.996,32 kr. til de øvrige medlemmer af bestyrelsen for grundbeløb pr. 1. januar 2023 og
* at der ydes en feriegodtgørelse til formanden på 1½ % af det for 2023 samlede vederlag på 112.507,80 kr., og som udbetales pr. 1. maj 2024.

Efter § 19 i vederlagsbekendtgørelsen for varetagelse af kommunale hverv reguleres borgmesterens vederlag en gang årligt pr. 1. april med en reguleringsprocent, der beregnes på baggrund af lønudviklingen på det offentlige arbejdsmarked. Finansministeren fastsætter årligt reguleringsprocenten. Det fremgår af § 7, stk. 4, i samme bekendtgørelse, at vederlaget til udvalgsformand og udvalgsmedlemmer beregnes som en procentsats af borgmesterens vederlag. Derfor reguleres disse vederlag også med samme reguleringsprocent som gælder for borgmesterens vederlag.

Efter § 31 i bekendtgørelsen ydes der en feriegodtgørelse til formænd for blandt andet stående udvalg på 1½ % af de ydede formandsvederlag.

### Sagens videre forløb

Sagen skal behandles i Byrådet.

### Historik

#### Kommunaldirektøren indstiller, den 26. februar 2024, punkt 51:

at anbefalingen fra bestyrelsen i [adresse] godkendes.

#### Beslutning fra Økonomiudvalget, den 26. februar 2024, punkt 51:

Anbefales.

Fraværende: Bo Clausen og Eric Christensen.

### Beslutning

Godkendt.

Fraværende: Bitten Johansen. I stedet mødte Stephan Østergaard.